Ψήφισμα του Ευρωπαϊκού Κοινοβουλίου

της 10ης Μαΐου 2011

που περιέχει τις παρατηρήσεις οι οποίες αποτελούν αναπόσπαστο τμήμα της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Ιδρύματος Επαγγελματικής Εκπαίδευσης για το οικονομικό έτος 2009

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τους οριστικούς ετήσιους λογαριασμούς του Ευρωπαϊκού Ιδρύματος Επαγγελματικής Εκπαίδευσης για το οικονομικό έτος 2009,

έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Ιδρύματος Επαγγελματικής Εκπαίδευσης για το οικονομικό έτος 2009, συνοδευόμενη από τις απαντήσεις του Ιδρύματος [1],

έχοντας υπόψη τη σύσταση του Συμβουλίου της 15ης Φεβρουαρίου 2011 (05892/2011 — C7-0052/2011),

έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων [2], και ιδίως το άρθρο 185,

έχοντας υπόψη τον κανονισμό (ΕΚ) αριθ. 1339/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη σύσταση του Ευρωπαϊκού Ιδρύματος Επαγγελματικής Εκπαίδευσης [3], και ιδίως το άρθρο 17,

έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [4], και ιδίως το άρθρο 94,

έχοντας υπόψη το άρθρο 77 και το παράρτημα VI του Κανονισμού του,

έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Απασχόλησης και Κοινωνικών Υποθέσεων (A7-0109/2011),

Α. λαμβάνοντας υπόψη ότι το Ελεγκτικό Συνέδριο αναφέρει ότι έλαβε εύλογη διαβεβαίωση ότι οι ετήσιοι λογαριασμοί για το οικονομικό έτος 2009 είναι αξιόπιστοι και ότι οι υποκείμενες πράξεις είναι νόμιμες και κανονικές,

Β. λαμβάνοντας υπόψη ότι στις 5 Μαΐου 2010 το Κοινοβούλιο χορήγησε απαλλαγή στον διευθυντή του Ευρωπαϊκού Ιδρύματος Επαγγελματικής Εκπαίδευσης για την εκτέλεση του προϋπολογισμού του Ιδρύματος για το οικονομικό έτος 2008 [5] και ότι, στο ψήφισμα που συνοδεύει την απόφαση περί απαλλαγής, το Κοινοβούλιο μεταξύ άλλων:

- σημείωσε ότι μετά την αναδιατύπωση το 2008 του κανονισμού (ΕΟΚ) αριθ. 1360/90 του Συμβουλίου, της 7ης Μαΐου 1990, για τη σύσταση Ευρωπαϊκού Ιδρύματος Επαγγελματικής Εκπαίδευσης [6], το Ίδρυμα απέκτησε τη δυνατότητα να αναπτύσσει την εμπειρογνωμοσύνη του σε τομείς διαφορετικούς από εκείνους των προηγούμενων ετών,

- εξέφρασε την ανησυχία του για τις διαπιστώσεις του Ελεγκτικού Συνεδρίου όσον αφορά την έλλειψη διαφάνειας στη διαδικασία προσλήψεων και την εμπλοκή της Υπηρεσίας καταπολέμησης της απάτης (OLAF), η οποία έχει κινήσει διαδικασία έρευνας (OF/2009/0370),

- ζήτησε από το Ίδρυμα να υποβάλει πληροφορίες σχετικά με την κατανομή των ανθρώπινων πόρων του· επεσήμανε ιδιαιτέρως, ότι εάν δεν ληφθούν επαρκώς υπόψη οι ανθρώπινοι πόροι στο πλαίσιο του ετήσιου προγραμματισμού και στην έκθεση δραστηριοτήτων, υπάρχει κίνδυνος αναποτελεσματικότητας,

Γ. λαμβάνοντας υπόψη ότι ο προϋπολογισμός του Ιδρύματος για το έτος 2009 ήταν 19100000 ευρώ, δηλαδή κατά 0,5 % χαμηλότερος από τον προϋπολογισμό του για το 2008·

1. εφιστά την προσοχή στη διαβεβαίωση από το Ελεγκτικό Συνέδριο ότι οι ετήσιοι λογαριασμοί για προϋπολογισμό ύψους 19100000 ευρώ απεικονίζουν πιστά την πραγματική δημοσιονομική κατάσταση του Ιδρύματος στις 31 Δεκεμβρίου 2009 και ότι οι δραστηριότητες του Ιδρύματος και οι ταμειακές ροές για το οικονομικό έτος 2009 είναι σύμφωνες με τους δημοσιονομικούς κανόνες του·

Επιδόσεις

2. χαιρετίζει την πρόθεση του Ιδρύματος να βελτιώσει τις επιδόσεις των συστημάτων επαγγελματικής εκπαίδευσης και κατάρτισης (VET) στις χώρες εταίρους του Ιδρύματος ("Torino Process") και να αναπτύξει κοινή μεθοδολογία με διεθνείς οργανισμούς και διμερείς χορηγούς βοήθειας για να βελτιώσει τον ρόλο του·

3. ζητεί για άλλη μια φορά από το Ίδρυμα να υποβάλει, στον πίνακα που θα επισυνάψει στην προσεχή έκθεση του Ελεγκτικού Συνεδρίου, συγκριτικά στοιχεία για τις δράσεις που πραγματοποιήθηκαν στη διάρκεια του υπό εξέταση οικονομικού έτους και εκείνες που πραγματοποιήθηκαν κατά το προηγούμενο οικονομικό έτος, για να μπορέσει η αρμόδια για την απαλλαγή αρχή να αξιολογήσει καλύτερα τις επιδόσεις του Ιδρύματος από το ένα έτος στο άλλο·

Συνεργασία με το Ευρωπαϊκό Κέντρο για την Ανάπτυξη της Επαγγελματικής Κατάρτισης (Cedefop)

4. σημειώνει ότι τον Νοέμβριο του 2009 η συμφωνία συνεργασίας μεταξύ του Ιδρύματος και του Cedefop ανανεώθηκε για το χρονικό διάστημα 2010-2013· αναγνωρίζει ότι κάθε χρόνο το Ίδρυμα και το Cedefop συντάσσουν, βάσει του πλαισίου συνεργασίας, κοινό πρόγραμμα εργασίας που επισυνάπτεται στα προγράμματα εργασίας εκάστου οργανισμού· χαιρετίζει την πρόθεση του Ιδρύματος να διαθέσει περισσότερο χώρο στην περιγραφή της εκτέλεσης αυτού του κοινού προγράμματος εργασίας στις μελλοντικές ετήσιες εκθέσεις δραστηριοτήτων·

Διαχείριση του προϋπολογισμού

5. προτρέπει το Ίδρυμα να καταρτίζει δημοσιονομικές διαδικασίες με περισσότερη αυστηρότητα για να αποφεύγεται ο σημαντικός αριθμός μεταφορών πιστώσεων· ζητεί επίσης από το Ίδρυμα να λαμβάνει την άδεια του διοικητικού συμβουλίου του όταν απαιτούνται μεταφορές· υπενθυμίζει ότι τούτο απαιτείται από τον δημοσιονομικό κανονισμό του Ιδρύματος·

6. υπενθυμίζει επίσης στο Ίδρυμα την υποχρέωσή του να παρουσιάζει ανακεφαλαιωτική κατάσταση των χρονοδιαγραμμάτων των πληρωμών οι οποίες θα πραγματοποιηθούν κατά τη διάρκεια των μεταγενέστερων οικονομικών ετών βάσει δημοσιονομικών δεσμεύσεων που ανελήφθησαν κατά τη διάρκεια προγενέστερων οικονομικών ετών (άρθρο 31 παράγραφος 2 του δημοσιονομικού κανονισμού του Ιδρύματος)·

7. καλεί το Ίδρυμα να ακολουθεί πιστά τις διατάξεις του βασικού κανονισμού, ειδικά όσον αφορά τις μεταφορές πιστώσεων μεταξύ τίτλων· εκφράζει την άποψη, πάντως, ότι η κατάρτιση προϋπολογισμού βάσει δραστηριοτήτων είναι δύσκολη σε ένα σύστημα που χωρίζει τις δαπάνες προσωπικού και διοικητικής λειτουργίας από τις επιχειρησιακές δαπάνες, ιδίως για έναν οργανισμό του οποίου οι κύριες δραστηριότητες είναι η παροχή αναλύσεων πολιτικής, η διάδοση και ανταλλαγή πληροφοριών και εμπειριών και η υποστήριξη της διαμόρφωσης ικανοτήτων στη χώρα-εταίρο·

Ανθρώπινοι πόροι

8. χαιρετίζει την πρωτοβουλία του Ιδρύματος στο πλαίσιο της οποίας, ανταποκρινόμενο στις διαπιστώσεις της υπηρεσίας εσωτερικού ελέγχου (IAS) και στις συστάσεις του Κοινοβουλίου, εξέτασε προσεκτικά τις διαδικασίες προσλήψεων που εφαρμόζει· σημειώνει ειδικότερα ότι η διαδικασία προσλήψεων του Ιδρύματος έχει προσδιορισθεί εκ νέου, έχουν προστεθεί νέα στάδια και έχουν επανεξετασθεί τα βασικά εργαλεία στήριξης·

Εσωτερικός λογιστικός έλεγχος

9. χαιρετίζει την πρωτοβουλία που ανέλαβε το Ίδρυμα να παράσχει στην αρμόδια για την απαλλαγή αρχή την ετήσια έκθεση εσωτερικού ελέγχου της IAS όσον αφορά το Ίδρυμα· θεωρεί ότι η πράξη αυτή αποτελεί ένδειξη διαφάνειας και βέλτιστης πρακτικής που πρέπει να ακολουθήσουν και οι άλλοι οργανισμοί·

10. αναγνωρίζει ότι το 2009 η IAS διενήργησε έλεγχο σχετικά με τα συστατικά στοιχεία της δήλωσης αξιοπιστίας του διευθυντή με στόχο να λάβει εύλογη διαβεβαίωση όσον αφορά την επάρκεια, την αποτελεσματικότητα και την κοινοποίηση στην ετήσια έκθεση δραστηριοτήτων των συστατικών στοιχείων που αποτελούν τη βάση για τη δήλωση αξιοπιστίας του διευθυντή· σημειώνει ότι η IAS διαπίστωσε ότι η έλλειψη σχετικών πληροφοριών που να στηρίζουν την παρατήρηση που παρέσχε ο διευθυντής στη δήλωση αξιοπιστίας μπορεί να παραπλανήσει τον αναγνώστη· καλεί συνεπώς τον διευθυντή του Ιδρύματος να επεξεργασθεί με περισσότερες λεπτομέρειες αυτές τις παρατηρήσεις (παρέχοντας μεταξύ άλλων πληροφορίες σχετικά με τα κριτήρια κατάταξης, με τον δυνητικό επιζήμιο αντίκτυπο και/ή τη σημαντικότητα, και σχετικά με την πιθανότητα να συμβεί ένα αρνητικό περιστατικό)·

11. αναγνωρίζει ότι 11 από τις 15 συστάσεις της IAS έχουν κλείσει το 2009· σημειώνει ότι 8 νέες συστάσεις της IAS έχουν ανοίξει το 2009 όσον αφορά τα ακόλουθα: τη δήλωση αξιοπιστίας του διευθυντή, καλύτερη περιγραφή του συστήματος εσωτερικού ελέγχου, τη λεπτομερή περιγραφή της διαχείρισης κινδύνου, την καθιέρωση εκ των υστέρων ελέγχων επί δημοσιονομικών πράξεων με δειγματοληψία βάσει ανάλυσης κινδύνου αναλήψεων υποχρεώσεων και πληρωμών και τον καθορισμό στόχων που πρέπει να επιτύχουν οι εταιρικοί δείκτες·

12. παραπέμπει, όσον αφορά τις περαιτέρω παρατηρήσεις οριζόντιου χαρακτήρα που συνοδεύουν την απόφασή του περί απαλλαγής, στο ψήφισμά του της 10ης Μαΐου 2011 [7] σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

[1] ΕΕ C 338 της 14.12.2010, σ. 149.

[2] ΕΕ L 248 της 16.9.2002, σ. 1.

[3] ΕΕ L 354 της 31.12.2008, σ. 82.

[4] ΕΕ L 357 της 31.12.2002, σ. 72.

[5] ΕΕ L 252 της 25.9.2010, σ. 182.

[6] ΕΕ L 131 της 23.5.1990, σ. 1.

[7] Κείμενα που εγκρίθηκαν, P7_TA(2011)0163 (βλέπε σελίδα 269 της παρούσας Επίσημης Εφημερίδας).

--------------------------------------------------